‘Politieke steun het ontbreek’ – De RuyterAndré de Ruyter sê sy posisie by Eskom het bloot onhoudbaar geword. (Skermgreep: eNCA) “Ek is teleurgesteld dat ek nie al die doelwitte wat ek vir myself gestel het, kon behaal nie. Die bedryfs- en finansiële uitdagings, die maatskaplike uitdagings – misdaad en korrupsie – die ontbondeling van Eskom. “Ek is in ŉ posisie waar ek ook afhanklik is van die steun van die breër politieke ekonomie en dit is kritiek vir die sukses van Eskom in die toekoms.” Só het André de Ruyter, hoof van Eskom, Donderdag gereageer nadat hy vandeesweek sy bedanking ingedien het. De Ruyter sê hy is diep dankbaar dat hy met die geleentheid vertrou is om ŉ onderneming soos Eskom te lei, maar dat sy posisie onhoudbaar geword het. Hy staan dus nou opsy om die raad die geleenthede te gee om ŉ kandidaat aan te stel wat beter toegerus is vir die uitdagings wat Eskom in die gesig staar. De Ruyter was die afgelope ruk pal in die spervuur, met die minister van minerale hulpbronne en energie, Gwede Mantashe, wat die aanval gereeld gelei het. Die minister het De Ruyter en Eskom vroeër daarvan beskuldig dat hulle doelbewus probeer om die regering omver te werp. Pravin Gordhan, minister van openbare ondernemings, het nou vir die eerste keer op dié striemende aanvalle gereageer. “Wat betref die omverwerp van die staat en of [De Ruyter] ŉ verraaier is, is die uitdruklike antwoord nee. Ek gaan dit nie so stel nie. Watter kommentaar iemand dalk oor ŉ individu het, dit is absoluut onbillik en ongevraag om daardie soort taal te gebruik oor iemand wat hul bes gedoen het om Eskom uit die gemors te kry waarin dit was,” sê Gordhan. “Die meer kundige mense weet dat die gemors nie in 2019 of 2012 begin het nie. Dit het lank terug begin en daar is ŉ lang lys van mense wat aanspreeklik gehou moet word vir besluite wat hulle op die verkeerde manier geneem het.” Gordhan sê ook Suid-Afrikaners is gefrustreerd met beurtkrag – ministers ook – en dít met rede. Volgens hom het Mantashe hiperbole gebruik om dié frustrasie te kenne te gee. “Jy hoef nie openbare meningsverskille te hê om mense binne of buite die kabinet te ontmoedig om stellings te maak wat nie help nie en dit op ŉ tyd wat ons vertroue in die instelling en in die regering moet inboesem. “Elkeen van ons het ŉ verskillende styl hóé ons dit hanteer,” sê Gordhan. Na verskeie aanvalle op André de Ruyter, het die minister van openbare ondernemings, Pravin Gordhan, Woensdag vir die Eskom-hoof in die bresse getree. (Argieffoto: Ntswe Mokoena/GCIS) Die hoof van Eskom se raad, Mpho Makwana, wou hom egter nié uitlaat oor opmerkings wat daarop sinspeel dat De Ruyter ŉ verraaier is nie. “Ek dink nie ek is gekwalifiseer om te bepaal of mnr. De Ruyter ŉ verraaier is nie.” De Ruyter se laaste dag as uitvoerende hoof sal op 31 Maart wees sodat hy ŉ naatlose oorgang aan sy opvolger kan verseker. Hy het talle boodskappe van steun van gewone mense gekry nadat hy bedank het en De Ruyter het sy gesin én Eskom se werkers bedank. Hy sê die meeste van hulle is eerlike en hardwerkende mense. “Ek het die voorreg gehad om met verstommend knap mense te werk wat ekstra werk en moeite insit om kragvoorsiening so ononderbroke moontlik te hou.” De Ruyter sê ook hy het geen ander werksaanbiedinge ontvang nie en dat ŉ ander aanbod nie die rede vir sy bedanking is nie. “Ek is van plan om ŉ breek te neem en tyd saam met my gesin deur te bring nadat hulle die afgelope paar jaar nie veel van my gesien het nie. Hulle is geweldig belangrik vir my.” Hy sê hy het bedank om Eskom die geleentheid te gee om die organisasie se sleutelrol om te verseker dat die land krag het, te hervat.